PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/FH/3/1/069	Bratislava 25. 8. 2008

	Protimonopolný úrad Slovenskej republiky, odbor koncentrácií v správnom konaní číslo 0036/OK/2008 začatom na základe oznámenia koncentrácie podnikateľom Lindab International AB so sídlom 269 82 Båstad, Švédsko, identifikačné číslo 556606-5446,  zastúpeným Mgr. Lubomírom Marekom, LL.M, advokátom Advokátskej kancelárie MAREK & PARTNERS so sídlom Palisády 36, 811 06 Bratislava, vo veci koncentrácie podnikateľov Lindab International AB so sídlom 269 82 Båstad, Švédsko, identifikačné číslo 556606-5446 SIPOG, a. s. so sídlom Radlinského 20, 052 01 Spišská Nová Ves, IČO: 36 196 197

                                                   rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže   a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky       v znení neskorších predpisov v znení neskorších predpisov tak, že  s ú h l a s í            s koncentráciou spočívajúcou v získaní nepriamej kontroly podnikateľa Lindab International AB so sídlom 269 82 Båstad, Švédsko, identifikačné číslo 556606-5446
prostredníctvom spoločnosti Lindab AB so sídlom 269 82 Båstad, Švédsko, na základe Zmluvy o kúpe akcií, uzatvorenej medzi Mariánom Kapustom, bytom 053 22 Odorín 15 a Alžbetou Kapustovou, bytom 053 22 Odorín 15, ako predávajúcim a Lindab AB, ako kupujúcim dňa 6. mája 2008. 

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 30. 5. 2008 doručené oznámenie koncentrácie zaevidované pod číslom 2139/2008, v ktorom podnikateľ Lindab International AB so sídlom 269 82 Båstad, Švédsko, identifikačné číslo 556606-5446 (ďalej len „Lindab International AB“), zastúpený Mgr. Lubomírom Marekom, advokátom Advokátskej kancelárie MAREK & PARTNERS so sídlom Palisády 36, 811 06 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a                                                                                                                                                                                                                        ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúcu v získaní nepriamej kontroly podnikateľa Lindab International AB prostredníctvom svojej 100 % dcérskej spoločnosti Lindab AB so sídlom 269 82 Båstad, Švédsko (ďalej len „Lindab AB“) nad podnikom podnikateľa SIPOG, a. s. so sídlom Radlinského 20, 052 01 Spišská Nová Ves, IČO: 36 196 197 (ďalej len „SIPOG, a. s.“),  nadobudnutím 100 % akcií podnikateľa SIPOG, a. s. na základe Zmluvy o kúpe akcií, uzatvorenej medzi Mariánom Kapustom, bytom 053 22 Odorín 15 (ďalej len „Marian Kapusta“) a Alžbetou Kapustovou, bytom 053 22 Odorín 15 (ďalej len „Alžbeta Kapustová“)  a Lindab AB dňa 6. mája 2008 (ďalej len „Zmluva“). 

Na základe predmetného oznámenia začalo dňa 30. 5. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Lindab International AB a SIPOG, a. s., o čom úrad listom číslo 2201/PMÚ SR/2008 zo dňa 5. 6. 2008 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom  zo dňa 5. 6. 2008, prostredníctvom právneho zástupcu, vyzval oznamovateľa na jeho doplnenie a upozornil na znenie  § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Požadované podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným pod číslom 2679/2008 dňa 8. 7. 2008, na základe čoho podľa § 11 zákona začala dňa 9. 7. 2008 plynúť lehota 60 pracovných dní na vydanie rozhodnutia o koncentrácii. Uvedená skutočnosť bola oznámená listom úradu č. 2711/PMÚ SR/2008 zo dňa 9. 7.  2008 právnemu zástupcovi účastníka správneho konania.

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 1. 6. 2008.

Podnikatelia

■ Spoločnosť Lindab International AB je súkromnou akciovou spoločnosťou existujúcou podľa práva Švédskeho kráľovstva a na Švédskom úrade pre registráciu spoločností bola zapísaná dňa 5. 2. 2001 pod registračným číslom 556068-2022.
    Samotná spoločnosť Lindab International AB je holdigová spoločnosť, ktorá nevykonáva žiadnu podnikateľskú činnosť. Spoločnosť Lindab International AB je výlučnou materskou spoločnosťou celej skupiny Lindab a jej akcie sú obchodované na Štkholmskej burze cenných papierov. Skupina Lindab je medzinárodná skupina spoločností, ktoré vyvíjajú, vyrábajú a distribuujú výrobky a systémové riešenia z plechu pre jednoduché konštrukcie a vylepšené vnútorné prostredie.
Skupina Lindab je rozdelená do dvoch obchodných odvetví: Ventilácie a Profily. Odvetvie ventilácií sa zameriava na ventilačný sektor s komponentmi a systémovými riešeniami. Toto odvetvie vykonáva svoju činnosť v rámci dvoch divízií: Systémy ventilačných potrubí a Komfort. Odvetvie Profilov vykonáva činnosť v stavebnom sektore so stavebnými systémami a stavebnými komponentmi. Odvetvie profilov vykonáva činnosti v rámci dvoch divízií: Stavebné systémy a Stavebné komponenty.

Vo všeobecnosti teda možno zhrnúť, že skupina Lindab vykonáva obchodné aktivity v nasledujúcich oblastiach: 

- Potrubné systémy - divízia Systémov ventilačných potrubí sa zameriava na kompletné potrubné systémy pre ventiláciu. Tieto poskytujú optimálne prúdenie a vyhovujúcu energetickú efektivitu.

-	Vnútorné klimatizačné výrobky – divízia Komfortu zahŕňa komponenty, ktoré pomáhajú rozvádzať a pracovať s ventilovaným vzduchom za účelom vylepšenia vnútorného ovzdušia.

-	Stavebné systémy – divízia Stavebných systémov sa zameriava na prefabrikované systémy pre oceľové stavby. Tieto sú umiestňované na trh a predávané prostredníctvom oprávnených stavebných zmluvných partnerov. Stavebné systémy sú prispôsobené pre komerčné budovy, vo všeobecnosti nie viac ako niekoľko poschodí vysoké, ktoré sa využívajú pre široké spektrum komerčných účelov, napríklad sklady, športové zariadenia, supermarkety, logistické centrá a kancelárske budovy.

-	Stavebné komponenty – divízia Stavebných komponentov obsahuje vysoko rozvinutý systém komponentov pre strešné odkvapové systémy, strešné a stenové obklady a komponenty pre stavebné steny.

Spoločnosť Lindab International AB, resp. skupina Lindab pôsobí v mnohých krajinách Európskej únie a tiež v Spojených štátoch amerických. Na trhu Slovenskej republiky spoločnosť Lindab International AB pôsobí predovšetkým prostredníctvom dcérskej spoločnosti LINDAB s.r.o., Česká republika, ktorá má na Slovensku zriadenú aj organizačnú zložku LINDAB s.r.o., organizačná zložka, so sídlom v Bratislave. Výrobky skupiny Lindab, ktoré sú predávané na ovplyvnených trhoch v Slovenskej republike, sú vyrábané v Českej republike spoločnosťou Lindab s.r.o., v Maďarsku spoločnosťou Lindab Kft  a vo Švédsku spoločnosťou Lindab Profile AB.

Vychádzajúc z uvedeného úrad dospel k záveru, že Lindab International AB je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

■ Spoločnosť SIPOG, a. s. bola založená rozhodnutím zakladateľov vo forme notárskej zápisnice č. N 59/2000, Nz 57/2000 napísanej dňa 3. 3. 2000 podľa zákona č. 513/91 Zb. Obchodný zákonník v znení neskorších predpisov. Do Obchodného registra Okresného súdu Košice I, Oddiel: Sa, Vložka číslo: 1116/V, bola spoločnosť zapísaná dňa 14. 3. 2000. Spoločnosť SIPOG, a. s. je materskou spoločnosťou celej skupiny Sipog.
Spoločnosť SIPOG, a. s. má dcérske spoločnosti v Českej republike, Maďarsku a Rumunsku. Na území Slovenskej republiky má nasledujúce dcérske spoločnosti:

▪  ROVA-SK, a. s. so sídlom Radlinského 20, 052 01 Spišská Nová Ves, ktorá je zapísaná v Obchodnom registri Okresného súdu Košice I, Oddiel: Sa, Vložka číslo: 1318/V.

▪ VIOS a. s. so sídlom 278, 053 22 Jamník, ktorá je zapísaná v Obchodnom registri okresného súdu Košice I, Oddiel: Sa, Vložka číslo: 1334/V.

Zo širokého rozsahu predmetu činnosti spoločnosti SIPOG, a. s., uvedenom vo výpise z obchodného registra, rozhodujúcim predmetom činnosti tejto spoločnosti ako aj celej skupiny Sipog je vývoj, výroba a distribúcia, resp. predaj nasledujúcich výrobkov:

    -  strešný systém predávaný pod značkou „ROVA“, 
    -  trapézové systémy (fasádové trapézy, strešné trapézy, nosné interiérové   profily, oblúkové strešné profily, kazetové profily, fasádne lamely, fasádne panely) a
    -  odkvapové systémy.

Výrobky skupiny Sipog na trhu trapézových systémov a strešných systémov, ktoré sú predávané v Slovenskej republike, sú vyrábané v Slovenskej republike a Českej republike spoločnosťami v rámci skupiny Sipog. Výrobky na trhu odkvapových systémov sú vyrábané v Poľsku externými výrobcami. Svoje výrobky predáva prostredníctvom siete nezávislých distribútorov, siete stavebných spoločností a priamym predajom zákazníkovi.

Vzhľadom na uvedené úrad dospel k záveru, že spoločnosť SIPOG, a. s. je podnikateľom podľa § 3 ods. 2 zákona, a teda zákon sa na  SIPOG, a. s. podľa  § 2 ods. 1 písm. a) zákona vzťahuje.

Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Dňa 6. 5. 2008 Marian Kapusta a Alžbeta Kapustová, ako jediní akcionári spoločnosti SIPOG, a. s. a podnikateľ Lindab AB uzatvorili Zmluvu, na základe ktorej podnikateľ Lindab International AB prostredníctvom dcérskej spoločnosti Lindab AB nadobudne 100 % akcií spoločnosti SIPOG, a. s., čím podnikateľ Lindab International AB prostredníctvom Lindab AB, získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa SIPOG, a. s., a tým získa možnosť vykonávať rozhodujúci vplyv na činnosť podniku podnikateľa SIPOG, a. s.

Vychádzajúc z uvedeného úrad dospel k záveru, že na základe Zmluvy došlo prostredníctvom spoločnosti Lindab AB k získaniu nepriamej kontroly podnikateľa Lindab International AB nad podnikom podnikateľa SIPOG, a. s., a teda k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad   dospel k názoru, že účastníkom predmetného správneho konania je podnikateľ Lindab International AB. Účastníkmi posudzovanej koncentrácie sú podnikatelia Lindab Internatiopnal AB, ako podnikateľ, ktorý získa kontrolu nad podnikom podnikateľa SIPOG, a. s., ako aj podnikateľ  SIPOG, a. s., nad ktorým je kontrola získaná.

Koncentrácia podliehajúca kontrole úradu

 	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak

a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike cekový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Z predložených podkladov o obratoch účastníkov koncentrácie úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie (t. j. rok 2007) viacnásobne prekročil zákonom stanovenú hranicu 1 200 000 000 Sk, avšak iba jeden z účastníkov koncentrácie v tomto období dosiahol v Slovenskej republike celkový obrat vyšší ako 360 000 000 Sk.
	Z uvedeného vyplýva, že koncentrácia nepodlieha kontrole úradu podľa § 10 ods. 1 písm. a) zákona.

	Z predložených podkladov úrad ďalej zistil, že výška celosvetového celkového obratu účastníka koncentrácie Lindab International AB v tomto období značne prevýšila zákonom stanovenú hranicu a súčasne výška obratu dosiahnutého druhým účastníkom koncentrácie (SIPOG, a. s.) za uzavreté účtovné obdobie predchádzajúce vzniku koncentrácie presiahla 500 000 000 Sk.
	Na základe tejto skutočnosti úrad dospel k záveru, že  predmetná koncentrácia podlieha kontrole úradu podľa § 10 ods. 1 písm. b) zákona.  

Ďalej úrad posudzoval, či podnikateľ Lindab International AB postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa    a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie.   Lehota začne plynúť odo dňa, keď nastala prvá zo skutočností uvedených  v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 6. 5. 2008, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Lindab International AB neporušil vyššie uvedenú povinnosť.

Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    
Pri vymedzení relevantných trhov z tovarového hľadiska úrad vychádzal predovšetkým z ustanovení § 3 ods. 3 až 5 zákona a hlavných činností          a aktivít vykonávaných účastníkmi koncentrácie, ktoré sú uvedené vyššie v časti Účastníci konania a koncentrácie tohto rozhodnutia.  

Z tejto časti rozhodnutia vyplýva, že aktivity účastníkov koncentrácie sa na Slovensku prekrývajú v oblasti výroby a predaja: (i) odkvapových systémov (bez ohľadu na materiál), (ii) trapézových systémov vrátane tabuľových plechov a sendvičových panelov a (iii) strešných systémov.

- Odkvapové systémy 

Podľa názoru účastníka konania všetky odkvapové systémy, bez ohľadu na materiál z ktorého sú vyrobené, patria do jedného tovarového relevantného trhu, keďže funkcia všetkých týchto výrobkov je rovnaká a nemôže byť porovnávaná s akýmkoľvek iným trhom. Odkvapové systémy môžu byť vyrobené z polyvinylchloridu (PVC), hliníka, hliníka s krycou povrchovou vrstvou, čistej galvanizovanej ocele, pozinkovaného hliníka, galvanizovanej ocele s krycou povrchovou vrstvou alebo z medi.

	Tento svoj názor účastník konania opiera o skutočnosť, že odkvapové systémy majú rovnakú funkciu, predpokladané použitie, porovnateľné vlastnosti, a sú teda vzájomne zastupiteľné.    
Na argumentáciu úradu týkajúcu sa možného užšieho vymedzenia tovarového relevantného trhu odkvapových systémov vzhľadom na cenové rozdiely, predovšetkým v prípade odkvapových systémov vyrobených z medi, účastník konania uviedol, že trvá na svojom pôvodnom stanovisku, a to z nasledujúcich dôvodov:
• aj keď pri odkvapových systémoch existujú rozdiely v cene v závislosti od použitého materiálu, je potrebné zdôrazniť, že i odkvapové systémy vyrobené z toho istého materiálu rôznymi výrobcami majú rozdielne ceny, pričom tieto cenové rozdiely medzi odkvapovými systémami vyrobenými z toho istého materiálu rôznymi výrobcami predstavujú 20 – 25 %;
• cena odkvapových systémov (pri ich použití na stavbe) je z pohľadu celkových nákladov na realizáciu stavby domu veľmi nízka, takže ak aj existujú cenové rozdiely medzi odkvapovými systémami z rôzneho materiálu, pre zákazníka nie sú až tak významné;
• podľa odhadov účastníka konania Lindab International AB tvoria odkvapové systémy vyrobené z medi len malú časť celkového trhu odkvapových systémov.

Konkrétne odhady účastníka konania o cenách a podieloch odkvapových systémov vyrobených z rôznych materiálov (označené ako obchodné tajomstvo) sú súčasťou spisového materiálu.
Zadefinovanie tovarového relevantného trhu ako jedného trhu odkvapových systémov (bez ohľadu na materiál z ktorého boli vyrobené) bolo úradu potvrdené aj zo strany väčšiny konkurentov, ktorých úrad v priebehu správneho konania v rámci prieskumu trhu oslovil. 

-	Trapézové systémy (vrátane tabuľových plechov a sendvičových panelov)

Ako účastník konania v oznámení koncentrácie uvádza, jej účastníci sú toho názoru, sendvičové panely, trapézové systémy a tabuľové plechy, ktoré sú predávané tak skupinou Lindab ako aj skupinou Sipog súťažia, resp. konkurujú aj prefabrikovaným betónovým dielcom pre priemyselné a poľnohospodárske stavby.
Trapézové systémy ako stavebný materiál je možné použiť na strechy a steny. Vo väčšine prípadov sa používajú na priemyselné stavby a je možné ich využiť kdekoľvek od priemyselných stavieb až po poľnohospodárske budovy, ako sú stodoly a stajne.
Trapézové systémy je možné s menšími rozdielmi použiť na strechy i steny. Stavebný materiál konkuruje všetkým druhom krycích materiálov používaných na priemyselné/poľnohospodárske budovy ako sú tehly (na steny), prefabrikované betónové diely (na strechy), galvanizovaná oceľ a lakovaná oceľ. Trapézový systém (program) je tiež druh strešnej a stenovej krytiny, avšak trapézový systém na rozdiel od nižšie uvedených strešných krytín je zameraný na segment priemyselných zákazníkov.

- Strešné systémy

	Táto oblasť zahŕňa strešné systémy vrátane všetkých typov obkladov ako sú keramické krytiny, z hliny pálené krytiny, betónové krytiny, oceľové funkčné krytinové plechy a bitumenové krytiny. Tento trh je zameraný na zákaznícky segment obytných priestorov. 

Vychádzajúc z uvedeného, úrad sa stotožnil s názorom účastníka konania Lindab International AB a zadefinoval nasledovné tovarové relevantné trhy:

- relevantný trh výroby a predaja odkvapových systémov,
- relevantný trh výroby a predaja trapézových systémov a
- relevantný trh výroby a predaja strešných systémov.

Pokiaľ sa jedná o vymedzenie priestorového relevantného trhu vo vzťahu k vyššie uvedeným tovarovým relevantným trhom úrad vychádzal        z podkladov a informácií predložených účastníkom konania, podľa ktorých obaja účastníci koncentrácie pôsobia minimálne na území Slovenskej republiky. Preto úrad priestorový relevantný trh vo vzťahu k predmetným tovarovým relevantným trhom vymedzil územím Slovenskej republiky, kde sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Nakoľko o predmetných relevantných trhoch nie sú k dispozícii žiadne oficiálne štatistické a ani iné relevantné údaje, vrátane celkovej veľkosti trhov, úrad pri posudzovaní dopadov koncentrácie na hospodársku súťaž vychádzal z odborných odhadov účastníkov koncentrácie a odborných odhadov získaných v rámci prieskumu trhu od ich konkurentov pôsobiacich na týchto relevantných trhoch.
Analýzou takto získaných podkladov úrad zistil, že práve v dôsledku už spomenutej neexistencie relevantných údajov o predmetných relevantných trhoch sa takto získané jednotlivé odhady do značnej miery rozchádzajú, a to tak v objemovom ako aj vo finančnom vyjadrení a nadväzne aj z toho vyplývajúcich trhových podieloch v percentuálnom vyjadrení.

Na základe analýzy získaných podkladov a informácií úrad pri posudzovaní predmetnej koncentrácie vychádzal predovšetkým zo stavu konkurenčného prostredia v období troch rokov pred koncentráciou a po uskutočnení koncentrácie na príslušných relevantných trhoch, pričom zistil nasledovné skutočnosti.

Relevantný trh výroby a predaja odkvapových systémov

	Najvýznamnejším hráčom na relevantnom trhu výroby a predaja odkvapových systémov je spoločnosť KOLLÁR & JURÍK & GOMBARČÍK, spol. s r.o., ktorej výška trhového podielu na tomto relevantnom trhu je výrazne najvyššia. Za touto spoločnosťou podľa výšky trhového podielu nasleduje účastník koncentrácie SIPOG, a. s. (ROVA) a jeho ďalší konkurent spoločnosť Ruukki Slovakia, s.r.o. Okrem týchto už uvedených spoločností pôsobia na predmetnom relevantnom trhu aj ďalší konkurenti ako napr. SATJAM, s.r.o., Česká republika prostredníctvom dcérskej spoločnosti SATJAM, s.r.o., Poprad, MASLEN s.r.o., BRAMAC – strešné systémy, spol. s r.o., RHEINZINK GmbH & Co. KG, Spolková republika Nemecko prostredníctvom spoločnosti RHEINZINK SK s.r.o. Druhý účastník koncentrácie Lindab International AB na relevantnom trhu výroby a predaja odkvapových systémov na Slovensku, vychádzajúc z objemu realizovaných dovozov tak v objemovom ako aj finančnom vyjadrení, pôsobí len v zanedbateľnom rozsahu.

	Z uvedeného vyplýva, že účastník koncentrácie podnikateľ Lindab International AB si predmetnou koncentráciou síce značne posilní svoje postavenie na predmetnom relevantnom trhu, avšak vzhľadom na jeho zanedbateľné aktivity na trhu Slovenskej republiky, výška spoločného trhového podielu účastníkov koncentrácie sa viac menej nezmení a naďalej bude nižšia ako výška trhového podielu jeho najväčšieho konkurenta KOLLÁR & JURÍK & GOMBARČÍK, spol. s r.o.    

Relevantný trh výroby a predaja trapézových systémov

	Vedúce postavenie na predmetnom relevantnom trhu má spoločnosť Ruukki Slovakia, s.r.o. Hneď za touto spoločnosťou s o niečo menším trhovým podielom nasleduje účastník koncentrácie SIPOG, a. s. Výška trhového podielu druhého účastníka koncentrácie Lindab International AB, je aj na tomto relevantnom trhu len zanedbateľná. Okrem uvedených spoločností pôsobia na relevantnom trhu výroby a predaja trapézových systémov aj ďalší konkurenti ako Kingspan s.r.o., ktorá podľa jej vlastného vyjadrenia je na tomto relevantnom trhu v segmente sendvičových panelov jednotkou, MASLEN s.r.o., SATJAM, s.r.o., Blachotrapez, Poľsko, ONEP, s.r.o., RHEINZINK SK s.r.o., ArcelorMittal.

	Na základe zistených skutočností teda možno konštatovať, že obdobne ako v prípade relevantného trhu výroby a predaja odkvapových systémov, si predmetnou koncentráciou podnikateľ Lindab International AB výrazne posilní svoje postavenie aj na relevantnom trhu výroby a predaja trapézových systémov, avšak vzhľadom na jeho minimálny rozsah dovozov, sa výškou spoločného trhového podielu účastníkov koncentrácie len priblíži vedúcemu postaveniu svojho najväčšieho konkurenta Ruukki Slovakia, s.r.o. 

Relevantný trh výroby a predaja strešných systémov

	Podľa odborných odhadov účastníkov koncentrácie a v priebehu správneho konania úradom oslovených konkurentov pôsobiacich na predmetnom relevantnom trhu, ktoré ako už bolo uvedené vyššie z dôvodu neexistencie štatistických údajov nie sú presné, najvýznamnejšie postavenie má spoločnosť BRAMAC – strešné systémy, spol. s r.o. Ďalšími významnými hráčmi pôsobiacimi na relevantnom trhu výroby a predaja strešných systémov sú: TONDACH SLOVENSKO, spol. s r.o., RHEINZINK SK s.r.o., účastník koncentrácie SIPOG, a. s., Mediterran Slovakia s.r.o., KM BETA a. s., Česká republika (prostredníctvom dcérskej spoločnosti KM BETA, spol. s r.o.), MASLEN s.r.o.    
	Dovozy realizované v predchádzajúcom období na slovenský trh druhým účastníkom koncentrácie Lindab International AB boli takmer nulové, a teda výška spoločného trhového podielu účastníkov posudzovanej koncentrácie po jej uskutočnení sa prakticky bude rovnať výške trhového podielu účastníka koncentrácie SIPOG, a. s.

	Konkrétne odhady výšky trhových podielov účastníkov jednotlivých relevantných trhov úrad v rozhodnutí neuvádza, nakoľko tieto okrem ich nepresnosti účastník konania ako aj niektorí konkurenti označili ako predmet obchodného tajomstva. Tieto údaje sú súčasťou spisového materiálu.

	Z predložených podkladov a informácií úrad ďalej zistil, že okrem už uvedeného horizontálneho prekrytia koncentráciou nedôjde k vertikálnemu prekrytiu aktivít účastníkov koncentrácie na žiadnom z relevantných trhov, na ktorých títo pôsobia.
Na základe vyššie uvedených skutočností úrad dospel k záveru, že predmetná koncentrácia výraznejšie neovplyvní  konkurenčné prostredie na relevantných trhoch výroby a predaja: odkvapových systémov, trapézových systémov a strešných systémov, nakoľko na týchto trhoch bude aj po jej uskutočnení naďalej pôsobiť značný počet podnikateľských subjektov, čo bolo potvrdené aj zo strany väčšiny konkurentov pôsobiacich na predmetných relevantných trhoch.

Bariéry vstupu na trh

	 Pokiaľ sa jedná o bariéry vstupu na vyššie definované relevantné trhy, úrad zistil, že nový podnikateľ by na slovenský trh mohol vstúpiť nasledujúcimi spôsobmi:

■ dovozmi predmetných tovarov vyrobených v zahraničí,

■ akvizíciou existujúcej spoločnosti pôsobiacej na danom relevantnom trhu,
■ bez akvizície domácej spoločnosti pričom, ako uvádza účastník konania      v oznámení koncentrácie, fázu vstupu na trh týmto spôsobom možno popísať nasledovne:
  ▪ prieskum trhu, účasť na miestnych výstavách,
  ▪ nábor predajcov na začatie vytvárania vzťahov s potenciálnymi zákazníkmi,
  ▪ otvorenie zastúpenia (zastupiteľskej kancelárie
  ▪ vytvorenie vyhovujúceho technického zázemia
  ▪ vytvorenie oblastného manažérskeho systému
  ▪ vypracovanie analýzy SWOT, zloženej z podnikateľského plánu a cenovej politiky (berúc do úvahy silné a slabé stránky miestnych konkurentov)
  ▪ získanie všetkých povolení a licencií
  ▪ otvorenie skladu
  ▪ otvorenie továrne s výrobou.

Vstup na trh takýmto spôsobom môže trvať približne 5 rokov, pokiaľ nenastanú komplikácie, v závislosti od situácie na trhu. Podnikateľ uskutočňuje naraz iba jeden krok a na začiatku neznáša príliš veľké náklady. Na výrobu tovarov vzťahujúcim sa k daným relevantným trhom sú potrebné pomerne veľké investície, ktorých návratnosť je možné očakávať v dlhodobom horizonte.
	Pokiaľ sa jedná o výskum a vývoj, relevantné výrobky majú skôr tradičný charakter. Trapézové programy boli dlhé roky vo viacerých ohľadoch rovnaké. To isté platí pri odkvapových systémoch a strešných systémoch. Výskum a vývoj je však vždy kľúčovým faktorom, ktorý dodáva spoločnostiam konkurencieschopnosť Účastníci pravidelne vyrábajú nové výrobky za účelom úspory času a energie (zabezpečujúc jednoduchší spôsob inštalácie). Súčasne sa zameriavajú na výrobky, ktoré neznečisťujú životné prostredie. Účastníci koncentrácie vyvíjajú integrované systémy, na základe ktorých by využitie výrobkov bolo širšie. Pre spoločnosť Lindab International náklady na výskum a vývoj predstavujú vo všeobecnosti 1 % z celkových nákladov na výrobky.

Prepravné náklady dotknutých výrobkov podľa účastníka konania v okruhu približne 750 km nie sú významné, o čom svedčia značné dovozy realizované výrobcami či už prostredníctvom dcérskych spoločností, obchodných zastúpení alebo nezávislých predajcov (distribútorov), predovšetkým z Českej republiky, Poľska a Maďarska. Nad uvedenú vzdialenosť ceny nie sú primerane konkurencie schopné. V rámci Európskej únie neovplyvňujú dovoz predmetných tovarov žiadne kvóty, colné alebo iné prekážky.
  	
Vstupu na žiaden z relevantných trhov nebránia žiadne právne a regulačné bariéry. V rámci Európskeho spoločenstva neexistujú prekážky vstupu s výnimkou skutočnosti, že vo všetkých krajinách je potrebné povolenie na podnikanie. Taktiež neexistujú žiadne významné obmedzenia z dôvodu patentovej ochrany, know-how alebo iných práv duševného vlastníctva. Obdobne neexistujú žiadne obmedzenia ani v prístupe k dodávateľským zdrojom.

Záver

Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

Ako uvádza účastník konania v oznámení koncentrácie, skupina Lindab si predmetnou koncentráciou, ktorá je jej prvou v divízii stavebných komponentov v strednej a východnej Európe, významne posilní svoju pozíciu predovšetkým v segmente výrobkov z plechu používaných na strechy a obklady stien, ako aj v segmente odkvapových systémov v Slovenskej republike. Skupina Lindab získa prístup k nákladovo efektívnej výrobe a rozšírenej distribučnej sieti ako aj k silným a dobre etablovaným značkám, čím si zároveň posilní pozíciu v Českej republike a v Rumunsku, kde je už dobre etablovaná. Predpokladá sa, že koordinácia prevádzok prinesie významné sinergické efekty.

 Na základe zistených skutočností uvedených vyššie, úrad dospel           k záveru, že toto posilnenie trhovej pozície podnikateľa Lindab International AB nepredstavuje významné zmeny na relevantnom trhu výroby a predaja odkvapových systémov, výroby a predaja trapézových systémov a ani na relevantnom trhu výroby a predaja strešných systémov, a teda koncentrácia nevytvára ani neposilňuje dominantné postavenie podnikateľa Lindab International AB na predmetných relevantných trhoch, ktorého dôsledkom sú významné prekážky efektívnej súťaže na relevantnom trhu.	

	Podľa § 12 ods. 8 zákona sa toto rozhodnutie vzťahuje aj na obmedzenia hospodárskej súťaže, ktoré s koncentráciou podnikateľov Lindab International AB a SIPOG, a. s.  priamo súvisia a sú nevyhnutné na jej uskutočnenie.

Podľa § 33 zákona úrad vyzval listom č. 3447/PMÚ SR/2008 zo dňa          15. 8. 2008 prostredníctvom právneho zástupcu účastníka konania Lindab International AB, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa prostredníctvom svojho právneho zástupcu vyjadril listom zaevidovaným úradom dňa 25. 8. 2008 pod číslom 3555/2005, v ktorom uviedol, že k predmetnej výzve úradu nemá žiadne výhrady a pripomienky. 

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                             Ing. Dušan Valo
                                                                     riaditeľ odboru koncentrácií

Rozhodnutie sa doručuje:

Mgr. Lubomír Marek, LL.M
Advokát AK Marek & Partners
Palisády 36
811 06 Bratislava